Христо Смирненски
Когато гибел застрашава ни

chitanka.info

Когато гибел застрашава ни[0]

Не сме в живота изоставени,

навред като всеблаг Христос,

когато гибел застрашава ни,

полицията е на пост.

Човек е често невнимателен —

настине в полунощний мраз,

и виж по начин занимателен

гърбът му стоплен е завчас.

Виното младостта отравя ни,

а младостта е скъпа нам,

но в кръчмите не сме забравени —

полицията бди и там.

С гласец лирично приспивателен

за младостта държи ни тост

и с взор до дъно изпивателен

тя денонощно е на пост.

В опасност ли ви е слугинята,

прозорците когато мий,

уви, не ще умре мърцина тя —

бъдете си спокойни вий.

Знам — случаят е тъй трогателен:

виж плъзнал се кракът й бос,

но с поглед строго изпитателен

полицията е на пост.

[0] Публикация: Маскарад. Седмично художествено-хумористично списание. София, г. I, бр. 17 от 25 март 1923 г., с подпис: Нагел Смуглий.

Печата се със следната поправка:

Ст. 9: „Виното младостта отравя ни“ вм. „Виното младостта оправя ни“. — Бел. Веска Иванова. Събрани съчинения, том 4. Български писател, 1979. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.